b'\n_START_ARTICLE_\nLiibanon\n_START_SECTION_\nHaldusjaotus\n_START_PARAGRAPH_\nLiibanon on jaotatud kuueks kubernerkonnaks, mis omakorda jagunevad 25 piirkonnaks.\n_START_SECTION_\nRahvastik\n_START_PARAGRAPH_\n95% elanikest on araablased, 4% armeenlased ja 1% muud rahvad. Paljud liibanonlased, eriti kristlased, ei pea ennast araablasteks, nimetades end pigem foiniiklaste ja kaananlaste j\xc3\xa4reltulijateks. Nende elustiil on euroopalik ning ka v\xc3\xa4limuselt, kommetelt ja olemuselt on nad pigem eurooplaste kui araablaste moodi. Liibanoni sunniidid on mujal islamiriikides elavatest sunniitidest vabameelsemad. Liibanoni \xc5\xa1iiidid on mujal islamiriikides elavatest \xc5\xa1iiitidest konservatiivsemad._NEWLINE_Kuigi emakeel on araabia keel, on paljude perede kodune keel hoopis prantsuse keel. Inglise keel on samuti laialt levinud.\n_START_SECTION_\nMajandus\n_START_PARAGRAPH_\nLiibanoni majandus p\xc3\xb5hineb teenindussektoril. Isegi esimese kodus\xc3\xb5ja ajal tunti Liibanoni pankureid kui regiooni osavamaid, kellest paljud ka mujal maailmas tuntust kogunud. Teiseks oluliseks majanduse alustalaks on turism, mis on p\xc3\xa4rast 2006. aasta Iisraeli-Liibanoni konfliktist tingitud langust j\xc3\xa4lle kasvab. Pakub ju Liibanon reisihuvilisele enam kui k\xc3\xb5ike: suusakuurorte, v\xc3\xa4ga ilusaid liivarandu, araabia ja euroopa t\xc3\xa4ielikku \xc3\xbchendkontrasti, \xc3\xbchte hinnatumat Vahemere k\xc3\xb6\xc3\xb6ki. Veel tegeldakse transiidi, tsitrusviljade kasvatamise, veini tootmise ja teemantide lihvimisega. Liibanonil on v\xc3\xa4ga suured kullavarud ja ta on suur kapitalimahutaja teiste riikide ettev\xc3\xb5tetes. Probleemiks on t\xc3\xb6\xc3\xb6j\xc3\xb5u suur lahkumine teistesse riikidesse. Valitsus teeb maksuk\xc3\xa4rpeid kohalikele ja ka v\xc3\xa4lisettev\xc3\xb5tjatele, kes kohalikku t\xc3\xb6\xc3\xb6j\xc3\xb5udu rakendavad. Kuid isegi sellises olukorras tuuakse t\xc3\xb6\xc3\xb6j\xc3\xb5udu sisse nii Kagu-Aasiast kui ka Aafrikast, keda rakendatakse peamiselt f\xc3\xbc\xc3\xbcsiliselt rasketel t\xc3\xb6\xc3\xb6del._NEWLINE_Liibanoni p\xc3\xa4ritolu tuntud inimeste seas on Salma Hayek, Tony Shalhoub (Monk), Paul Anka, Yasmine Bleeth, Frank Zappa, Carlos Slim Hel\xc3\xba, Jack Hanna, Shannon Elizabeth jne.'